**На основу члана 14. став 1. тачка 1) Правилника о ученичким задругама („Службени гласник РС“, број 31/2018) и Одлуке о оснивању ученичке задруге, дел.бр.848 од 13.05.2019.године, донете на седници Школског одбора Основне школе „Надежда Петровић“ у Сићеву одржане дана 13.05.2019.године, Оснивачка скупштина Ученичке задруге „Ученичка задруга Надеждине пчелице основна школа „Надежда Петровић“ Сићево“ (у даљем тексту: задруга), дана*\_\_\_\_\_*2020.године доноси**

**ПРАВИЛА ЗА РАД УЧЕНИЧКЕ ЗАДРУГЕ**

**„УЧЕНИЧКА ЗАДРУГА НАДЕЖДИНЕ ПЧЕЛИЦЕ ОСНОВНА ШКОЛА НАДЕЖДА ПЕТРОВИЋ СИЋЕВО“**

Члан 1.

Овим правилима за рад задруге уређује се управљање и унутрашња организација, стицање и престанак статуса задругара, имовина и пословање, расподела добити и покриће губитака, књига задругара, престанак рада и друга питања у складу са Правилником о ученичким задругама.

**Пословно име и седиште**

Члан 2.

Пословно име задруге гласи: „Ученичка задруга Надеждине пчелице основна школа Надежда Петровић Сићево“.

О промени пословног имена одлучује скупштина задруге.

Члан 3.

Седиште задруге је на адреси оснивача: Основна школа „Надежда Петровић“ село Сићево, општина Нишка Бања.

Члан 4.

Задруга има печат.

Печат је округлог облика, пречника 30мм, на чијем ободу у два концентрична круга пише ћирилицом: у спољњем кругу: Ученичка задруга Надеждине пчелице основна школа Надежда Петровић, и у унутрашњем кругу пише ћирилицом: Сићево.

За издавање, руковање и чување печата одговоран је директор задруге.

**Делатност**

Члан 5.

Претежна делатност задруге је: Гајење зачинског, ароматичног и лековитог биља, шифра делатности 01.28.

Задруга може обављати и друге делатности, односно: производњу и продају произведених финалних производа, израду делова за финалну производњу у индустрији и занатству (самостално или у сарадњи са другим субјектима), израду производа и пружање услуга за потребе школе, прикупљање секундарних сировина, пружање услуга трећим лицима из одговарајућих области и друге делатности којима се унапређује образовни и васпитни рад школе и ученика, као и обављање друштвено-корисног и хуманитарног рада.

Делатност задруге је део образовно-васпитног рада и има за циљ да ученицима омогући овладавање основним елементима процеса производње и пружања услуга; професионално усмеравање и развијање предузетничког духа, стварање и развијање позитивног односа према раду и стваралаштву, формирање радних навика, развијање свести о колективном раду, сарадњи и међусобном помагању и солидарности, као и допринос уређивању и развоју школе, локалне заједнице и животног окружења.

О промени претежне делатности задруге одлучује скупштина задруге, на предлог управног одбора.

**Услови и начин стицања статуса задругара**

Члан 6.

Задругари су лица запослена у школи која оснива задругу, ученици школе која оснива задругу и родитељи, односно други законски заступници ученика који су чланови задруге.

Директор школе која оснива задругу обавезан је члан задруге.

Статус задругара стичу лица запослена у школи која оснива задругу, ученици школе која оснива задругу и родитељи, односно други законски заступници ученика који су чланови задруге приступањем задрузи, подношењем писаног захтева за приступање, који обавезно садржи лично име и презиме, адресу, ЈМБГ, назнаку да ли је подносилац захтева ученик, запослени у школи или родитељ, односно други законски заступник ученика, у ком случају се наводи и име детета, односно ученика.

Одлуку о прихватању статуса задругара доноси Скупштина задруге, након што утврди да подносилац писаног захтева за приступање задрузи испуњава све услове за стицање статуса задругара, који су прописани Правилником о ученичким задругама и Правилима за рад ученичке задруге.

Скупштина задруге разматра приспеле захтеве за приступање и о њима доноси одлуку на првој наредној редовној или ванредној седници скупштине.

Лице коме је прихваћен захтев из става 3.овог члана, постаје задругар у моменту потписивања приступне изјаве којом потврђује прихватање правила за рад задруге.

Члан 7.

Уколико скупштина задруге не прихвати захтев за приступање задрузи, председник скупштине задруге је дужан да писаним путем обавести подносиоца захтева о одлуци скупштине, најкасније у року од десет дана од дана доношења одлуке о неприхватању захтева за приступање задрузи.

Члан 8.

Подносилац захтева чији захтев није прихваћен, има право жалбе управном одбору задруге, у року од 15 дана од дана пријема обавештења да је његов захтев одбијен.

**Престанак статуса задругара**

Члан 9.

Статус задругара престаје:

1) иступањем;

2) искључењем;

3) престанком радног односа у школи која је оснивач задруге;

4) престанком статуса ученика у школи која је оснивач задруге;

4) престанком задруге,

5) смрћу задругара.

Родитељу, односно другом законском заступнику статус задругара престаје када његовом детету престане статус ученика у школи која је оснивач задруге.

Члан 10.

Задругар који жели да иступи из задруге обавештава о томе задругу писаном изјавом о иступању.

Задругару који је поднео писмену изјаву о иступању из задруге престаје статус задругара даном пријема писмене изјаве о иступању.

Члан 11.

Одлуку о искључењу задругара из задруге доноси управни одбор, када утврди да постоје разлози за искључење.

Одлука о искључењу садржи правни основ за њено доношење, сам назив „одлука“, име задругара који се искључује, дан којим се одређује престанак статуса задругара, поука о правном леку, образложење, потпис председника управног одбора и датум доношења одлуке.

Члан 12.

Задругар може бити искључен из задруге:

1. ако не извршава права и обавезе предвиђене одлуком о оснивању, овим правилима и законом;

2. ако и после упозорења не извршава преузете имовинске обавезе према задрузи;

3. ако својим понашањем нарушава углед задруге;

4.ако својим понашањем омета друге задругаре у остваривању њихових права и обавеза;

5. ако несавесно обавља послове као члан органа задруге.

Члан 13.

Против одлуке о искључењу задругар може поднети жалбу скупштини задруге у року од 15 дана од дана пријема одлуке о искључењу.

Скупштина задруге одлучује о поднетој жалби на одлуку о искључењу у року од 30 дана од дана пријема жалбе.

Ако скупштина не донесе одлуку у року из става 2. сматра се да је жалба одбијена.

Члан 14.

Искљученом задругару престаје статус задругара даном који је одређен одлуком о искључењу, односно даном доношења одлуке о одбијању жалбе, односно даном истека рока у коме је жалба требало да буде разматрана, а скупштина жалбу није разматрала.

**Књига задругара**

Члан 15.

Задруга је дужна да води књигу задругара.

У књигу задругара уписује се: лично име, јединствени матични број задругара, врста задругара (ученик, запослени у школи или родитељ, односно други законски заступник ученика), датум стицања статуса задругара, датум и износ плаћене чланарине, датум и начин престанка статуса задругара.

Задруга је дужна да трајно чува књигу задругара и да је редовно ажурира.

Задруга је дужна да књигу задругара држи у седишту задруге.

**Чланарина**

Члан 16.

Износ чланарине је 50,00 динара месечно за ученике и њихове родитеље, односно друге законске заступнике чланове задруге и у износу од 100,00 динара месечно за запослене чланове задруге.

Чланарина се плаћа до 15. у месецу за текући месец, уплатом на рачун задруге.

По престанку статуса задругара, чланарина се не враћа.

**НАЧИН РАДА И ПОСЛОВАЊЕ ЗАДРУГЕ**

**Управљање имовином задруге**

Члан 17.

Задруга управља, користи и располаже својом имовином, у складу са законом, Правилником о раду ученичких задруга, оснивачким актом и овим правилима.

Имовину задруге чине, право својине на покретним и непокретним стварима, новчаним средствима, хартијама од вредности и друга имовинска права које је задруга стекла пословањем или другим правним послом.

Имовина задруге је у задружној својини.

Имовина задруге може да се образује из чланарине задругара, средстава остварених радом и пословањем задруге и средстава које је задруга стекла у складу са законом.

**Пословање задруге**

Члан 18.

Задруга у свом пословању користи имовину задруге, као и средства која добије на коришћење од оснивача, у складу са законом и правилима за рад задруге.

Задруга може, у оквиру регистроване делатности, односно делатности одређене оснивачким актом да обавља послове и за лица која нису задругари, на начин и у обиму којим се не доводе у питање циљеви њене делатности, у складу са оснивачким актом и правилима за рад задруге.

**Стицање и расподела добити задруге**

Члан 19.

Скупштина задруге одлучује о расподели годишње добити, након усвајања финансијских извештаја:

Добит из става 2. овог члана распоређује се следећим редом:

1) за покриће губитака пренетих из ранијих година;

2) проширење материјалне основе рада задруге и оснивача задруге:

- за унапређивање делатности пружања услуга и производње добара који су резултат рада задруге;

- за улагање у куповину и продају уџбеника, прибор и опрему која је потребна за остваривање и унапређивање образовно-васпитног рада;

- за финансирање екскурзија, исхране и превоза социјално угрожених категорија ученика;

- унапређивање образовно-васпитног рада у школи (финансирање пројеката, размена ученика, куповина наставних средстава и наставних помагала и др.);

- у друге сврхе у складу са актима којима се уређује рад задруге.

Након расподеле добити из става 2. овог члана, преостали део добити може се користити за награђивање задругара, у висини од највише 25% од укупне добити задруге, у складу са законом.

Сагласност на расподелу добити из става 3. овог члана даје школски одбор школе оснивача задруге.

Задругари који су ученици школе која је оснивач задруге не могу се награђивати доделом финансијских средстава.

Износ нераспоређене добити преноси се у наредну пословну годину.

**Пословне књиге и финансијски извештаји**

Члан 20.

Задруга води пословне књиге, саставља и подноси финансијске извештаје, на начин и под условима који су прописани законом којим се уређује рачуноводство.

Стручне, административне и финансијске послове обављају запослени у школи.

За обављање послова из става 2. овог члана могу бити ангажована друга стручна лица, којима се накнада за рад исплаћује из средстава задруге.

**Обавеза извештавања о пословању задруге**

Члан 21.

Школа је обавезна да уз финансијски извештај школе, Министарству просвете, науке и технолошког развоја истовремено достави и извештај о раду задруге.

**Органи задруге**

Члан 22.

Органи задруге су скупштина, управни одбор и директор.

Члан 23.

Задругом управљају задругари, на основу начела једнаког права гласа (један задругар-један глас).

Члан 24.

Председник и чланови управног одбора и директор задруге бирају се на време од четири године, уз могућност поновног избора.

**Скупштина задруге**

Члан 25.

Скупштину задруге чине сви задругари.

Скупштина ученичке задруге:

1) доноси правила за рад Задруге;

2) одлучује о повећању и смањењу чланарине;

3) усваја годишњи извештај о пословању и спровођењу пословне политике;

4) усваја план рада, финансијски план и програм развоја;

5) усваја финансијске извештаје;

6) одлучује о расподели добити и покрићу губитака;

7) доноси инвестиционе одлуке;

8) одлучује о располагању имовином;

9) именује и разрешава директора Задруге;

10) бира и разрешава из редова задругара чланове управног одбора и председника скупштине;

11) доноси одлуку о прихватању статуса задругара Задруге;

12) доноси одлуку о престанку статуса задругара у складу са правилима за рад Задруге;

13) доноси пословник о свом раду;

14) одлучује о другим питањима у складу са законом и правилима за рад Задруге.

Члан 26.

Седнице скупштине могу бити редовне и ванредне.

Редовна седница скупштине одржава се два пута у школској години, прва седница до краја новембра месеца, а друга најкасније 30 дана од дана истека законског рока за предају редовних годишњих финансијских извештаја о пословању за претходну годину.

Скупштина се може по потреби одржавати и у току године, као и у случајевима предвиђеним овим правилима и Законом.

Члан 27.

Скупштина има председника, кога бирају задругари већином гласова присутних задругара.

Председник скупштине бира се на време од 4 године, уз могућност поновног избора.

Председник скупштине сазива седнице скупштине, председава, стара се о условима за рад скупштине, прати извршавање донетих одлука, обавља и друге послове предвиђене овим правилима и Пословником о раду скупштине.

Члан 28.

Председник скупштине сазива скупштину када то затраже:

1) директор задруге,

2) управни одбор и

3) најмање трећина задругара.

Ако председник скупштине не сазове седницу на захтев овлашћених предлагача, седницу могу сазвати сам подносилац захтева у ком случају су дужни уз сазив предложе дневни ред и одлуке које ће се разматрати као и да наведу разлоге сазивања седнице.

Члан 29.

Позив за одржавање седнице садржи нарочито:

1) дан слања позива,

2) време и место одржавања седнице,

3) предлог дневног реда седнице и

4) друге материјале од значаја за одржавање седнице.

Позив за седницу упућује се задругарима објављивањем на огласној табли за ученике и огласној табли за запослене, као и на интернет страници школе или вибер групи задругара, уколико исте постоје, најкасније 8 дана пре одржавања седнице.

Члан 30.

Скупштина може да заседа и пуноправно одлучује ако седници присуствује већина од укупног броја задругара (кворум за рад).

Председник скупштине пре почетка рада скупштине констатује да постоји кворум у смислу става 1. овог члана.

Ако се скупштина није могла одржати због недостатка кворума, председник без одлагања заказује нову седницу са истим дневним редом, које се одржава најкасније 15 дана од дана када због недостатка кворума седница скупштине није одржана (поновљена седница).

Члан 31.

О питањима из свог делокруга скупштина одлучује већином гласова присутних задругара, ако је присутна најмање једна половина задругара (кворум за одлучивање).

Изузетно од става 1.овог члана, о статусним променама, продаји непокретне имовине, усвајању измена и допуна оснивачког акта, скупштина одлучује већином гласова од укупног броја задругара, док о покретању поступка ликвидације скупштина одлучује двотрећинском већином од укупног броја задругара.

Члан 32.

Остала питања начина сазивања скупштине, начина рада и одлучивања утврђују се Пословником о раду скупштине.

**Управни одбор**

Члан 33.

Управни одбор састоји се од три члана.

Управни одбор има председника, кога бирају између себе чланови управног одбора.

Чланове управног одбора бира скупштина задруге из реда задругара.

За чланове управног одбора не може бити биран председник скупштине задруге и директор задруге.

Члан 34.

Управни одбор:

1)предлаже и спроводи пословну политику и припрема извештаје о спровођењу пословне политике;

2) разматра и предлаже план рада, финансијски план и програм развоја;

3) разматра и предлаже извештај о пословању;

4) разматра и предлаже усвајање финансијских извештаја;

5) предлаже скупштини расподелу добити и начин покрића губитака;

6) припрема предлоге одлука за скупштину задруге и спроводи одлуке скупштине;

7) предлаже скупштини именовање и разрешење директора задруге;

8) предлаже скупштини доношење инвестиционих одлука;

9) предлаже скупштини одлуке о располагању имовином у складу са правилима за рад задруге;

10) доноси пословник о свом раду;

11) доноси одлуке и обавља и друге послове, у складу са правилима за рад задруге.

Члан 35.

Управни одбор може да одржава седнице ако седници присуствује више од половине чланова.

Управни одбор доноси одлуке већином гласова присутних чланова.

Члан 36.

Седнице управног одбора сазива председник управног одбора и утврђује предлог дневног реда.

Председник је дужан да сазове седницу управног одбора и у случају када то затражи најмање један чланова управног одбора.

Члан 37.

Остала питања у погледу сазивања седнице, начина рада и одлучивања уређују се Пословником о раду управног одбора.

**Директор**

Члан 38.

Директор задруге заступа ученичку задругу, организује рад и води пословање задруге, стара се о законитости и одговара за законитост рада задруге, извршава одлуке скупштине и управног одбора задруге и обавља друге послове утврђене, одлуком о оснивању и правилима за рад задруге.

Члан 39.

Скупштина бира директора задруге из реда задругара који су запослени на неодређено време у школи –оснивачу задруге.

Члан 40.

Скупштина задруге може разрешити дужности директора и пре истека мандата због непоштовања права задругара, кршења задружних принципа, довођења задругара у неједнак положај у односима са задругом, обављања послова из делокруга других органа задруге и нарушавања угледа задруге.

Члан 41.

Ако директор својим одлукама нанесе задрузи и материјалну штету, скупштина образује комисију која ће утврдити одговорност директора и износ материјалне штете.

У случају из става 1. овог члана директор може бити разрешен дужности.

У случају спора између задруге и директора или немогућности директора да обавља послове задругу ће заступати председник управног одбора.

Члан 42.

Директор задруге има овлашћења да, у оквиру делатности задруге, закључује све уговоре и врши друге правне радње, као и да заступа задругу пред судовима и другим органима.

Члан 43.

Директор може дати другом лицу пуномоћје за заступање задруге.

Пуномоћник је дужан да испред свог потписа назначи да је пуномоћник.

**Међузадружна сарадња задругара**

Члан 44.

Задруга остварује сарадњу са другим ученичким задругама, као и са другим организацијама које обављају послове од значаја за делатност задруге и њених задругара.

О међузадружној сарадњи одлучује управни одбор, а послове на успостављању сарадње остварује директор.

Директор подноси извештај скупштини о остваривању сарадње задруге у протеклој години.

**Измене Правила**

Члан 45.

Предлог измене ових правила утврђује управни одбор по сопственој иницијативи или на иницијативу најмање трећине задругара.

Ако управни одбор сматра да иницијатива задругара за измене ових правила није оправдана, обавестиће о томе задругаре који су поднели иницијативу и скупштину задруге, која доноси одлуку о поднетој иницијативи.

Скупштина одлучује о изменама ових правила на исти начин на који одлучује о доношењу правила.

**Акти задруге и начин њиховог доношења**

Члан 46.

Правила су основни општи акт, са којима морају бити у складу други општи акти задруге.

Ако су други општи акти у супротности са овим правилима и одлуком о оснивању задруге, исти се неће примењивати до њиховог усклађивања са овим правилима и одлуком о оснивању задруге.

Општи акти задруге су правилници, пословници, одлуке и други акти којима се на општи начин уређују одређена питања.

Опште акте доносе органи задруге, свако у оквиру свог делокруга, на начин предвиђен овим правилима о доношењу одлука органа задруге.

Члан 47.

Појединачне акте доноси управни одбор (нпр. о искључењу из задруге) директор и друга овлашћена лица.

Појединачни акти морају бити у складу са одредбама одговарајућег општег акта и одредбама одлуке о оснивању задруге.

**Завршне одредбе**

Члан 48.

Скупштина, и управни одбор дужни су да донесу пословнике о раду у року од 30 дана од дана ступања на снагу ових правила.

Члан 49.

Ова правила објављују се истицањем на огласној табли за ученике, огласној табли за наставнике и интернет страници школе или вибер групи задруге, уколико постоје.

Ова правила ступају на снагу 8 дана од дана објављивања и региструју се у складу са законом.

|  |  |  |
| --- | --- | --- |
|  |  | **Председник скупштине,**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |
|  |  |  |